ফিল্মি কায়দায় ডাকাতি, সিসিটিভি ফুটেজের সাহায্যে পুলিশের জালে ২

বাঁকড়া: ওয়াইন শপের দোকানের সামনে অভিনব কায়দায় ছিনতাই। ঘটনাটি ঘটেছে হাওড়ার বাঁকড়ায়। সোমবার প্রায় ১০ লাখ টাকা লুঠের ঘটনায় গ্রেফতার হয়েছে মুনতাজ। গোটা কাণ্ডে টিপার হিসেবে কাজ করেছে এই দুষ্কৃতী। সিসিটিভি ঘটনার ফুটেজ দেখে মুনতাজকে গ্রেফতার করে ডোমজুর থানার পুলিশ।

প্রকাশ্যে এসেছে সিসিটিভি ফুটেজ। তাতে দেখা যাচ্ছে, মদের দোকানের এক কর্মচারী টাকার থলে নিয়ে ব্যাংকে জমা দিতে যাচ্ছিলেন। তার পিছু নেয় এক ব্যক্তি। পরনে সাদাকালো ডোরা-কাটা গেঞ্জি। খানিক পরে দেখা যায় ওই ব্যক্তি সামনের কাউকে ইশারা করছেন।

আরও পড়ুন: কাবুলে উদ্ধারকারীদের বিমান ছিনতাই, নিয়ে যাওয়া হল ইরানে

ডোরাকাটা জামার লোকটি পিছু নেয়।

কাউকে ইশারা করতে দেখা যায় লোকটিকে

এরপর হঠাৎই দোকানের কর্মচারীটিকে দোকানের দিকে দৌড়ে আসতে দেখা যায়। তার পিছু কিছু লোককে। শুরু হয় ধ্বস্তাধ্বস্তি। ব্যাগ নিয়ে টানাটানির সময় ব্যাগ থেকে কিছু টাকা পড়ে যায়। পিছনের দৌড়ে আসা লোকের মধ্যে থেকে দু’জন ব্যাগ হাতিয়ে নেয়। রাস্তার ধারে দাঁড় করানো বাইক নিয়ে চম্পট দেয় ওই দুজন। আর রাস্তার মধ্যে পড়ে যাওয়া টাকা লুঙ্গির কোচড়ে নিয়ে পালায় সাদাকালো ডোরা-কাটা গেঞ্জির লোকটা। পুরো টানটান সিনেমার মত এই দৃশ্যের সাক্ষী থাকল বাঁকড়াবাসী।

টাকা লুঠ করে বাইক নিয়ে চম্পট দিচ্ছে দুষ্কৃতীরা

আরও পড়ুন: কেন্দ্রের বেসরকারিকরণের সিদ্ধান্তের প্রতিবাদে সরব তৃণমূল

ওই ডোরাকাটা গেঞ্জি পড়া লোকটিই টিপারের কাজ করেছিল বলে জানিয়েছে পুলিশ। মুনতাজ নামে ওই লোকটিকে মঙ্গলবার সকালে বাঁকড়া থেকে গ্রেফতার করে পুলিশ। এখনও পর্যন্ত ১০ লক্ষ টাকার মধ্যে ৬ লক্ষ টাকা উদ্ধার হয়েছে। পাঁশকুড়া থেকে গ্রেফতার করা হয়েছে গোলাম মোস্তাফা ওরফে ইনজামাম নামে আরও এক দুষ্কৃতীকে। বাইকটিকেও বাজেয়াপ্ত করা হয়। তবে এখনও খোঁজ মেলেনি ইনজামামের অপর সঙ্গীর। পুলিশি ধৃতদের জিজ্ঞাসাবাদ শুরু করেছে। অপর দুষ্কৃতীকে দ্রুত ধরা হবে বলে জানিয়েছে ডোমজুর থানার পুলিশ।

ডোরাকাটা জামার লোকটি পড়ে যাওয়া টাকা তুলে নিচ্ছেন